ai4bharat/Pralekha huggingface dataset:
युवा व्यवहार आणि क्रीडा मंत्रालय
बंगरुळु इथे आजपासून सुरु होत असलेल्या ‘खेलो इंडिया विद्यापीठ स्पर्धा 2021’च्या निमित्ताने क्रीडामंत्री अनुराग ठाकूर यांनी स्पर्धकांशी साधला संवाद
सर्व स्पर्धकांसाठी या स्पर्धा अविस्मरणीय ठरतील, हे सुनिश्चित करण्यासाठी ठाकूर यांनी सर्व तयारी व्यवस्थेचा घेतला आढावा
केंद्रीय युवा व्यवहार आणि क्रीडा मंत्री अनुराग ठाकूर यांनी आज जैन विद्यापीठ ग्लोबल कॅम्पस या खेलो इंडिया विद्यापीठ क्रीडा स्पर्धास्थळाला अचानक भेट देत सर्व तयारीचा आढावा घेतला. याच परिसरात, 13 क्रीडा प्रकारातील -ज्यात यंदा मल्लखांब आणि योगासने देखील आहेत, त्यांच्या स्पर्धा घेतल्या जाणार आहेत.
यावेळी युवा मंत्र्यांनी विविध क्रीडाप्रकारांच्या मैदानावर जाऊन सर्व पूर्वतयारीची पाहणी केली आणि सर्व स्पर्धकांसाठी या स्पर्धा अविस्मरणीय ठरतील, हे सुनिश्चित केले. क्रिकेटर म्हणून, आपले मैदानावर खेळण्याचे दिवस आठवून ते म्हणाले, “जैन विद्यापीठ आणि कर्नाटकचे सरकार, खेलो इंडिया विद्यापीठ स्पर्धा आयोजित करण्याची जबाबदारी उत्तमपणे पार पाडत आहेत, आणि स्पर्धकांना उत्तम सुविधा इथे पुरवल्या जात आहेत. आज या खेळाडूंना इथे पाहून मला माझे विद्यापीठातले दिवस आठवले, जेव्हा मी क्रिकेट खेळत असे. आमच्या काही स्पर्धा, बिहारच्या दरभंगा आणि समस्तीपूर इथे झाल्या होत्या, जिथे सुविधा फार चांगल्या नव्हत्या. मात्र, आज पायाभूत सुविधा मोठ्या प्रमाणात सुधारल्या आहेत, आज स्पर्धकांना दिल्या जाणाऱ्या सुविधा आपण बघू शकतो. KIUG च्या माध्यमातून सर्व उदयोन्मुख खेळाडूंना एक उत्तम, आंतरराष्ट्रीय दर्जाचे क्रीडा व्यासपीठ मिळवून देण्याचा आमचा प्रयत्न आहे."
उदयोन्मुख खेळाडूंना आपण काय संदेश दयाल, असे विचारले असता, अनुराग ठाकूर म्हणाले, “खिलाडूवृत्तीने स्पर्धेत भाग घ्या. मी त्यांना असा सल्ला देईन की त्यांनी, स्वच्छ निकोप स्पर्धा खेळाव्यात, कुठल्याही अमली पदार्थांचा आधार घेण्याच्या मोहात पडू नये. म्हणूनच आम्ही नाडा  च्या लोकांनाही इथे खेळाडूंना मार्गदर्शन करण्यासाठी तसेच, विद्यापीठ स्तरावर डोपिंग बद्दल अधिक जनजागृती करण्यासाठी बोलावले आहे.”
यावेळी ठाकूर यांनी विविध विद्यापीठातील स्पर्धकांशी संवाद साधत त्यांच्या महत्वाकांक्षा जाणून घेतल्या.
यावेळी एका खेळाडू एसआरएम विद्यापीठाचे एस. संतोष या व्हॉलिबॉलपटूसोबत त्यांनी संवाद साधला, त्यांनंतर संतोषने आपला अनुभव सांगितला. “क्रीडा मंत्री अनुराग ठाकूर जी यांच्याशी भेटीचा अनुभव अतिशय हृद्य होता त्यांनी आम्हाला कष्ट करण्यासाठी, मेहनत घेण्यासाठी प्रोत्साहन दिले. तसेच आपले विद्यापीठ आणि राज्याचे पुढेही प्रतिनिधित्व करत राहावे असे सांगितले. जेव्हा खुद्द वरिष्ठ मंत्री आपल्याशी संवाद साधतात,आपल्या खेळाविषयी विचारपूस करतात, तेव्हा आपल्याला सद्गदीत वाटतं.”
क्रीडा मंत्री सकाळी व्हॉलिबॉल मैदानावर आले त्यावेळी एच आरएम  आणि एडब्ल्यूयू  यांच्यातल्या महिला चमूत तसेच एसआरएम विद्यापीठ चेन्नई आणि एडब्ल्यूयू यांच्यात सामने सुरु होते. त्यांनी दोन्ही चमूबरोबर संवाद साधत त्यांना शुभेच्छा दिल्या आणि प्रेक्षकांशीही संवाद साधला. त्याशिवाय स्वतः देखील थोडावेळ व्हॉलिबॉल खेळले.
दूरसंचार आणि माहिती तंत्रज्ञान मंत्रालय
भारतीय दूरसंचार नियामक प्राधिकरणाने हितधारकांकडून सूचना मागवण्यासाठी दूरसंचार ग्राहक शिक्षण आणि संरक्षण निधी  अधिनियम, 2023 मसुदा जारी केला
नवी दिल्ली, 24 जुलै 2023
भारतीय दूरसंचार नियामक प्राधिकरणाने  हितधारकांकडून सूचना मागवण्यासाठी दूरसंचार ग्राहक शिक्षण आणि संरक्षण निधी  अधिनियम, 2023 मसुदा जारी केला.
ट्राय ने 15 जून 2007 रोजी दूरसंचार ग्राहक शिक्षण आणि संरक्षण निधी अधिनियम, 2007 [ [यानंतर मुख्य नियम म्हणून ओळखला जाईल] अधिसूचित केले होते. या नियमांच्या संदर्भात, "दूरसंचार ग्राहक शिक्षण आणि संरक्षण निधी"  नावाचा निधी तयार करण्यात आला. या निधीतून मिळालेल्या उत्पन्नाचा वापर ग्राहकांपर्यंत माहितीचा प्रसार करण्यासाठी ग्राहकांपर्यंत पोहोचण्यासाठीचा कार्यक्रम, परिसंवाद, कार्यशाळा, शैक्षणिक आणि जागरूकता विषयक आशय सामग्री विकसित करणे आदी उपक्रम हाती घेण्यासाठी केला जातो. नियमांनुसार स्थापित दूरसंचार ग्राहक शिक्षण आणि संरक्षण निधी वापर समिती  व्यवस्थेद्वारे उपक्रम आखले जातात.
प्राधिकरणाला असे आढळून आले आहे की हिशेबाचे काम आणि लेखापरीक्षण तसेच CUTCEF च्या बैठकांना उपस्थित राहण्यासाठी ग्राहक समूहांच्या प्रतिनिधींच्या सहभागासाठी TCEPF मधून खर्च करावा लागतो आणि नियमांमध्ये तशा तरतुदी आवश्यक आहेत. त्यानुसार, मुख्य नियमाच्या 6 आणि 13 नियमनात सुधारणा प्रस्तावित करण्यात आल्या आहेत.
2020 मध्ये, कॉर्पोरेशन बँक, ज्यामध्ये TCEPF निधी जमा आहे, तिचे युनियन बँक ऑफ इंडियामध्ये विलीनीकरण करण्यात आले आहे. आणि ग्राहक संरक्षण कायदा, 2019  द्वारे ग्राहक संरक्षण कायदा, 1986  रद्द करण्यात आला आहे. त्यामुळे मुख्य नियमांमध्ये संबंधित तरतुदी बदलण्यासाठी दुरुस्ती करण्यात आली आहे.
मसुदा नियम TRAI संकेतस्थळ www.trai.gov.in वर उपलब्ध आहे आणि 14 ऑगस्ट 2023 पर्यंत हितधारकांच्या सूचनांसाठी खुला असेल.S.Patil/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 47
विज्ञान आणि तंत्रज्ञान मंत्रालय
मिशन कोविड सुरक्षा अंतर्गत कोव्हॅक्सिन उत्पादनासाठी उत्पादन क्षमता वाढवायला सरकारचे समर्थन
आत्मनिर्भर भारत 3.0 अभियानांतर्गत स्वदेशी कोविड प्रतिबंधक लसींचा विकास व उत्पादनाची गती वाढवण्यासाठी केंद्र सरकारकडून मिशन कोविड सुरक्षा योजना जाहीर करण्यात आली. नवी दिल्ली येथे जैव तंत्रज्ञान उद्योग संशोधन सहाय्य परिषद  येथे केंद्र सरकारच्या जैव तंत्रज्ञान विभागाकडून याची अंमलबजावणी केली जात आहे.
या मिशन अंतर्गत कोव्हॅक्सिनच्या स्वदेशी उत्पादनाची क्षमता वाढवण्यासाठी एप्रिल 2021 मध्ये केंद्र सरकारच्या जैव तंत्रज्ञान विभागाने लसीची उत्पादन क्षमता वाढवण्यासाठी लस उत्पादक सुविधांना अनुदान म्हणून आर्थिक सहाय्य दिले. सप्टेंबर, 2021 पर्यंत उत्पादन क्षमता दरमहा 10 कोटीपेक्षा अधिक होण्याची शक्यता आहे.
या विस्तार योजनेचा एक भाग म्हणून, भारत बायोटेक लिमिटेड, हैदराबाद तसेच सार्वजनिक क्षेत्रातील इतर उत्पादकांच्या क्षमतांना आवश्यक पायाभूत सुविधा व तंत्रज्ञानाद्वारे उन्नत केले जात आहे.
खालील तीन सार्वजनिक क्षेत्रातील कंपन्यांनाही लस उत्पादनाची क्षमता वाढवण्यासाठी सहाय्य पुरवले जात आहे.
1. हाफकीन बायोफार्मास्युटिकल कॉर्पोरेशन लिमिटेड, मुंबई-महाराष्ट्र राज्य सरकार अंतर्गत राज्य सरकारी उपक्रम.
या सुविधेला उत्पादन निर्मितीसाठी सज्ज बनवण्यासाठी केंद्र सरकारकडून अनुदान म्हणून 65 कोटी रुपये दिले जात आहेत. ही सुविधा एकदा कार्यान्वित झाल्यावर दर महिन्याला 20 दशलक्ष डोस निर्मितीची क्षमता असेल.
2. इंडियन इम्युनोलॉजिकल लिमिटेड , हैदराबाद - राष्ट्रीय दुग्ध विकास मंडळाच्या अंतर्गत या सुविधेला 60 कोटी रुपये देण्यात येत आहेत
3. भारत इम्युनोलॉजिकल अँड बायोलॉजिकल लिमिटेड , बुलंदशहर या केंद्र सरकारच्या जैव तंत्रज्ञान विभागाअंतर्गत सार्वजनिक उपक्रमाला दरमहा 10-15 दशलक्ष लसीच्या मात्रा बनवण्यासाठी तयार केले जात आहे.
तसेच गुजरात सरकारच्या विज्ञान आणि तंत्रज्ञान विभागाच्या बायोटेक्नॉलॉजी रिसर्च सेंटरने हेस्टर बायोसायन्स आणि ओम्नीबीआरएक्ससह भारत बायोटेकबरोबर कोव्हॅक्सिन तंत्रज्ञान विस्तारासाठी आणि दरमहा किमान 20 दशलक्ष डोस तयार करण्यासाठी चर्चा सुरू केली आहे. सर्व उत्पादकांबरोबर तंत्रज्ञान हस्तांतरण कराराला अंतिम स्वरूप देण्यात आले आहे.
डीबीटी बद्दलः विज्ञान आणि तंत्रज्ञान मंत्रालयांतर्गत बायोटेक्नॉलॉजी विभाग  कृषी, आरोग्यसेवा, प्राणी विज्ञान, पर्यावरण आणि उद्योग क्षेत्रात जैव तंत्रज्ञानाच्या वापराला प्रोत्साहन देते. www.dbtindia.gov.in
बीआयआरएसी बद्दलः बायोटेक्नॉलॉजी इंडस्ट्री रिसर्च असिस्टन्स काउन्सिल  एक ना-नफा कलम 8, शेड्यूल बी,सार्वजनिक उपक्रम असून केंद्र सरकारच्या बायोटेक्नॉलॉजी  विभागाने इंटरफेस एजन्सी म्हणून उदयोन्मुख बायोटेक कंपन्यांना बळकट व सक्षम करण्यासाठी स्थापन केली आहे. www.www.birac.nic.in
अधिक माहितीसाठी: डीबीटी / बीआयआरएसी @DBTIndia@BIRAC_2012 च्या संपर्क संवाद विभागाशी संपर्क साधा
www.dbtindia.gov.inwww.birac.nic.in
वाणिज्य आणि उदयोग मंत्रालय
कोविड-19 संबंधित निर्यात आणि आयातीच्या समस्या सोडवण्यासाठी DGFT कडून मदतकक्ष कार्यरत
नवी दिल्ली, 26 मार्च 2020
कोविड-19 शी संबंधित कुठल्याही आयात अथवा निर्यात समस्येवर तोडगा काढण्यासाठी DGFT म्हणजेच परदेशी व्यापार महासंचालनालयाने केंद्रीय वाणिज्य आणि उद्योग मंत्रालयात एक मदतकक्ष स्थापन केला आहे. निर्यातदार किंवा आयातदार खालील माध्यमातून आपल्या समस्या थेट या मदतकक्षापर्यंत पोहोचवू शकतात-
संपर्क@DGFT Platform  :
Email : dgftedi[at]nic[dot]in
टोल फ्री नंबरवर फोन करा : 1800-111-550
U.Ujgare/R.Aghor/P.Malandkar
(Visitor Counter : 131
ऊर्जा मंत्रालय
भारत आणि डेन्मार्क यांच्यामध्ये ऊर्जा क्षेत्र विकासासाठी सहकार्य करण्यासंबंधी करार
विशिष्ट कार्य तपशील निश्चितीसाठी संयुक्त कार्य दल स्थापन करणार
नवी दिल्ली, 8 जून 2020
भारत आणि डेन्मार्क यांच्यामध्ये ऊर्जा क्षेत्र विकासासाठी सहकार्य करण्यासंबंधी करार करण्यात आला. भारत सरकारचे ऊर्जा मंत्रालय आणि डेन्मार्क सरकारचे ऊर्जा, उपयोगिता व हवामान मंत्रालय यांच्यादरम्यान सामंजस्य करार करण्यात आला. या करारानुसार उभय देश आपआपल्या देशांमध्ये ऊर्जा क्षेत्र विकासकार्य करण्यासाठी परस्परांमध्ये दीर्घकाळ सहकार्य करणार आहेत. एकमेकांच्या फायद्यासाठी तसेच उभय देशातली समानता लक्षात घेऊन परस्परांमध्ये व्यवहार करण्यात येणार आहेत. ‘इंडो- डेन्मार्क’ या करारावर दि. 5 जून, 2020 रोजी स्वाक्षरी करण्यात आल्या.
या सामंजस्य करारावर भारताच्या वतीने ऊर्जा विभागाचे सचिव संजीव नंदन सहाय यांनी तर डेन्मार्कच्या वतीने डेन्मार्कचे भारतामधले राजदूत फ्रेडी स्वाने यांनी या करारावर स्वाक्षरी केली.
या करारानुसार दोन्ही देशांमध्ये 'ऑफशोर' पवन ऊर्जा, दीघकालीन ऊर्जा नियोजन, पूर्वानुमान, ग्रीडमध्ये लवचिकता आणणे, तसेच कार्यक्षमतेमध्ये बदल घडवून आणू शकणा-या वीजनिर्मितीच्या पर्यायांचा विचार करून त्यांचे एकत्रीकरण करणे, वीज प्रकल्पांची कार्यक्षमता वाढवून त्यांच्यामध्ये लवचिकता आणणे, यासाठी सहकार्य करण्यात येणार आहे. या सामंजस्य कराराचा नवीकरणीय ऊर्जा उत्पादनासाठी भारत आणि डेन्मार्क यांना फायदा होऊ शकणार आहे.
या करारानुसार ज्या ज्या क्षेत्रामध्ये उभय देश एकमेकांना सहकार्य करणार आहेत, त्याच्या अंमलबजावणीसाठी संयुक्त कार्य दलाची स्थापना करण्यात येणार आहे. या गटामध्ये सहसचिव स्तराचे अधिकारी सह-अध्यक्ष म्हणून काम करणार आहेत. दोन्ही देशांच्या सचिव स्तरावरील अधिका-यांच्या अध्यक्षतेखाली संयुक्त संचालक समितीला कामाचा अहवाल देतील.
या नवीन झालेल्या सामंजस्य करारानुसार चिन्हीत केलेल्या क्षेत्रामध्ये परस्परांच्या हितासाठी ऊर्जाविषयक धोरणात्मक आणि तांत्रिक सहकार्य करण्यासाठी प्रोत्साहन मिळावे, यासाठी आवश्यक उपाय योजण्यासाठी दोन्ही सरकारच्यावतीने प्रयत्न करण्यात येणार आहेत.
S.Pophale/S.Bedekar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 173
आरोग्य आणि कुटुंब कल्याण मंत्रालय
डॉ हर्षवर्धन यांच्या अध्यक्षतेखाली एफएसएसएआयकडून आयोजित ‘जागतिक अन्न दिवस’ साजरा
नवी दिल्ली, 16 ऑक्टोबर 2020
केंद्रीय आरोग्य आणि कुटुंब कल्याण मंत्री डॉ हर्ष वर्धन यांच्या अध्यक्षतेखाली जागतिक अन्न दिवस साजरा करण्यात आला. एफएसएसएआयने याचे आयोजन केले होते. एकत्रित वाढ, पोषण ही यावर्षीची संकल्पना होती. आरोग्य आणि कुटुंब कल्याण राज्यमंत्री डॉ अश्विनीकुमार चौबे कार्यक्रमात व्हिडीओ कॉन्फरन्सच्या माध्यमातून सहभागी झाले.
डॉ हर्ष वर्धन म्हणाले, संक्रमण परिस्थितीमुळे जगासमोर अभूतपूर्व आव्हाने निर्माण झाली आहेत. आहार, पोषण, आरोग्य, प्रतिकारक्षमता याविषयी नव्याने लक्ष केंद्रीत झाले आहे. एफएसएसएआयची ‘ईट राईट इंडिया’ चळवळ सर्वांसाठी सुरक्षित आणि पोषक अन्नासंदर्भात प्रसार करत आहे. यामुळे अन्न सुरक्षा परिसंस्थेत सुधारणा होऊन नागरिकांचे आरोग्यमान उंचावेल.
भारताला 2022 पर्यंत ट्रान्स-फॅट फ्री करण्याचे ध्येय आहे, जे जागतिक आरोग्य संघटनेच्या ध्येयापेक्षा एक वर्ष अगोदर आहे. पंतप्रधान नरेंद्र मोदी यांच्या नवीन भारत संकल्पनेशी हे सुसंगत आहे. ‘ईट राईट इंडिया’ आणि ‘फिट इंडिया’ या दोन चळवळींमध्ये मोठी परिवर्तनक्षमता असल्याचे सांगत त्यांनी स्वच्छ भारत अभियान, जल जीवन मिशन आणि पर्यावरण मंत्रालयाच्या इतर उपक्रमामुळे भारतीय नागरिकांचे आरोग्य सुधारेल आणि पर्यावरण चांगले होईल, असे सांगितले.
आरोग्यमंत्र्यांच्या हस्ते शालेय विद्यार्थ्यासाठी योग्य आहार सर्जनशीलता भित्तीपत्रिका आणि छायाचित्र स्पर्धेची सुरुवात करण्यात आली. तसेच एफएसएसएआय आणि स्मार्ट सिटी मिशन आणि फूड फाऊंडेशन, युके यांच्या भागीदारीने ‘ईट स्मार्ट सिटी’ आव्हान सुरु करण्यात आले. जे भारताच्या स्मार्ट सिटींमध्ये योग्य अन्नविषयक सवयींचे वातावरण तयार करेल आणि इतर शहरांना त्याचे अनुसरण करण्यासाठी एक उदाहरण स्थापित करु शकेल.
‘न्यू नॉर्मल ऑफ कोविड-19’, ‘डू यु ईट राईट?’ ईट राईट कॅम्पससाठी ‘ऑरेंज बूक’ आणि एफएसएसएआयकडून राज्यांसाठीच्या हस्तपुस्तिकेचे याप्रसंगी डॉ हर्ष वर्धन यांच्या हस्ते प्रकाशन करण्यात आले.S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 224
राष्ट्रपती कार्यालय
राष्ट्रपतींनी बुद्धपौर्णिमेच्या पूर्वसंध्येला दिल्या शुभेच्छा
राष्ट्रपती राम नाथ कोविंद यांनी बुद्धपौर्णिमेच्या पूर्वसंध्येला दिलेल्या शुभेच्छा संदेशात म्हटले आहे, "बुद्धपौर्णिमेच्या पवित्र प्रसंगी मी देशवासियांना आणि भगवान बुद्धांच्या जगभरातल्या अनुयायांना हार्दिक शुभेच्छा देतो.
महात्मा बुद्धांनी जगाला अहिंसा, प्रेम आणि करुणेची शिकवण दिली. कोलाहलाच्या आजच्या जगात त्यांची शिकवण पूर्वीपेक्षाही अधिक समर्पक ठरते. महात्मा बुद्धांची शिकवण मानवतेला नैतिक मुल्यांवर आधारित जीवन जगण्याची प्रेरणा देते. त्यांनी जगाला करुणा आणि सहिष्णुतेचा मार्ग स्वीकारण्यासाठी मार्गदर्शन केलं.
महात्मा बुद्धांनी दाखवलेल्या 'अष्टांगिक मार्गावर' चालण्याचा संकल्प आपण घेऊया आणि सदाचार अंगीकारत शांतता, सौहार्दपूर्ण आणि विकसित भारत निर्माण करण्यासाठी योगदान देऊया."
राष्ट्रपतींच्या हिंदी मधल्या संदेशासाठी इथे क्लिक करा
वस्त्रोद्योग मंत्रालय
वस्त्रोद्योग क्षेत्रापुढे येत्या 5-6 वर्षात 100 अब्ज डॉलर्स निर्यातीचे लक्ष्य: गोयल
नवी दिल्ली, 27 ऑक्टोबर 2022
कापड उद्योगांनी त्यांच्या मागण्या पूर्ण करण्यासाठी कापसाची उपलब्धता सुनिश्चित करावी. याशिवाय कापूस उद्योगाशी संबंधित असलेल्या सर्वांनी योग्य कापसाच्या उपलब्धतेचा शोध आणि कापूस उत्पादनांची चांगली किंमत सुनिश्चित करण्यासाठी, धोरणावर चर्चा करण्याकरता एकत्र यायला हवे, असे केंद्रीय वस्त्रोद्योग, ग्राहक व्यवहार, अन्न आणि सार्वजनिक वितरण, वाणिज्य तसेच उद्योग मंत्री पीयूष गोयल यांनी म्हटले आहे. त्यांनी बुधवारी निर्यात संवर्धन परिषदेच्या सदस्यांबरोबर दूरदृश्य माध्यमातून संवाद साधताना हे मत व्यक्त केले.
वस्त्रोद्योग मंत्रालयांतर्गत सर्व 11 निर्यात संवर्धन परिषदेच्या वरिष्ठ प्रतिनिधींसोबत दूरदृश्य माध्यमातून बैठक बोलावली होती.
वस्त्रोद्योग क्षेत्राला बळकटी देण्यासाठी नवीन कल्पनांवर चर्चा करण्याकरिता दोन दिवसीय बैठक आयोजित करावी, असे ते म्हणाले. यात सहभागींपैकी किमान 50% तरुण असावेत. सर्वसमावेशकतेसाठी भारतीय गुणवत्ता नियंत्रण , वाणिज्य, डीपीआयआयटी, वित्त, बँकिंग निर्यात विमा यांचाही सहभाग असावा, जेणेकरून सर्वांगीण विषयांवर चर्चा करता येईल असे ते म्हणाले.
गेल्या वर्षी कापड निर्यात जवळपास 42 अब्ज अमेरिकी डॉलर्स होती तर येत्या 5-6 वर्षात 100 अब्ज अमेरीकी डॉलर्सचे लक्ष्य गाठायचे आहे. हे साध्य केले तर या क्षेत्राचे देशांतर्गत आणि आंतरराष्ट्रीय असे एकत्रित आर्थिक मूल्य 250 अब्ज डॉलर्स होईल असे त्यांनी नमूद केले.
वस्त्रोद्योग अभियानाअंतर्गत निधी उपलब्ध असून तो नव्या प्रकल्पांसाठी उपयोगात आणला पाहिजे. जी-20 मध्ये वस्त्रोद्योग क्षेत्राची क्षमता दर्शवता येईल, असे ते म्हणाले. अर्थमंत्र्यांनी नुकत्याच जाहीर केलेल्या खरेदी महोत्सवात उद्योग प्रतिनिधींचा सहभाग वाढवता येईल, असे त्यांनी सांगितले.S.Kane/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 138
जलशक्ती मंत्रालय
राष्ट्रीय स्वच्छ गंगा अभियानाअंतर्गत दिल्लीत यमुनेच्या सात घाटांवर स्वच्छता मोहिमा
यमुना नदीसाठी सुरू असलेल्या जागरूकता मोहिमेचा एक भाग म्हणून एनएमसीए अर्थात राष्ट्रीय स्वच्छ गंगा मिशन आणि स्वयंसेवी संस्थांच्या गटाने आज राजधानी दिल्लीत यमुनेच्या सात घाटांवर स्वच्छता मोहिमा राबविल्या. या श्रमदानात शालेय विद्यार्थी सहभागी झाले होते. सकाळी साडेसातला सुरू झालेल्या या स्वच्छता मोहिमांमध्ये दिल्ली जल बोर्ड आणि दिल्ली महानगरपालिकेचे अधिकारी मोठ्या संख्येने सहभागी झाले होते. भारतीयम, रोटरी मंथन, अर्थ वॉरियर्स, युवा परिवर्तन फाउंडेशन, एसवायए या स्वयंसेवी संस्थाही या मोहिमांचा एक भाग आहेत. दर महिन्याच्या चौथ्या शनिवारी नियमितपणे अशा प्रकारे स्वच्छता मोहिमा आयोजित केल्या जातात.
एनएमसीजीचे तांत्रिक विभागाचे कार्यकारी संचालक डी पी मथुरीया हे या उपक्रमात सहभागी झाले. अधिक चांगल्या आणि शाश्वत भविष्यासाठी आपल्या नद्या स्वच्छ राखण्याचं महत्त्व याविषयी त्यांनी मुलांशी संवाद साधला. या स्वच्छ यमुना चळवळीचा भाग होण्यासाठी त्यांनी उपस्थितांना प्रेरित केले.
गंगा नदीच्या उपनद्यांची विशेषत: यमुना नदीची स्वच्छता यावर ‘नमामि गंगे’ अभियानाचा मुख्य भर आहे. नमामि गंगे कार्यक्रमांतर्गत कोरोनेशन पिलरवरील 318 एमएलडी सांडपाणी प्रक्रिया संयंत्रे  मार्चमध्ये कार्यान्वित करण्यात आली होती तर एनएमसीजीद्वारे निधी मिळालेले यमुनेवरील इतर 3 मुख्य एसटीपी डिसेंबर 2022 पर्यंत पूर्ण करण्याचे लक्ष्य आहे. यामध्ये आशियामधील रिथाला, कोंडली आणि ओखला या सर्वात मोठ्या एसटीपींचा समावेश आहे. यामुळे यमुनेमध्ये सोडले जाणारे नाल्यांमधील सांडपाणी रोखण्यास मदत होईल. दिल्लीत नमामि गंगे कार्यक्रमांतर्गत यमुना नदीतील प्रदूषण कमी करण्यासाठी सुमारे 1385 एमएलडी सांडपाण्यावर प्रक्रिया करणारे, सुमारे 2354 कोटी रुपयांचे एकूण 12 प्रकल्प कार्यरत आहेत.
पंतप्रधान कार्यालय
पंडित जवाहरलाल नेहरू यांच्या पुण्यतिथीनिमित्त पंतप्रधान नरेंद्र मोदी यांनी वाहिली श्रद्धांजली
पंतप्रधान नरेंद्र मोदी यांनी माजी पंतप्रधान पंडित जवाहरलाल नेहरू यांना त्यांच्या पुण्यतिथीनिमित्त श्रद्धांजली वाहिली आहे.
पंतप्रधान मोदींनी ट्विट केले:
" आपले माजी पंतप्रधान पंडित जवाहरलाल नेहरू यांना त्यांच्या पुण्यतिथीनिमित्त मी श्रद्धांजली अर्पण करतो."
— नरेंद्र मोदी  27 मे 2023
वाणिज्य आणि उदयोग मंत्रालय
आहार 2022 मध्ये DPIIT ने उभारलेल्या GI पॅव्हेलियनमध्ये 25 उत्पादनांचे प्रदर्शन
नवी दिल्ली, 30 एप्रिल 2022
विशिष्ट ठिकाणी बनविलेल्या उत्पादनांच्या  विक्रीला भारतात चालना देण्यासाठी उद्योग आणि अंतर्गत व्यापार विकास विभागाने 26 एप्रिल ते 30 एप्रिल 2022 हे पाच दिवस ITPO इथे GI पॅव्हेलियन उभारले होते. या कार्यक्रमात भारतीय परंपरा, संस्कृती आणि उद्यमशीलता एकाच छताखाली प्रदर्शित करण्याची संधी मिळाली. यावेळी देशभरातील विविध 25 उत्पादनांचे प्रदर्शन करण्यात आले होते.
आहार 2022 ला व्यापाऱ्यांनी मोठ्या संख्येने भेट दिली, ज्याचा GI धारकांना संपर्क वाढविण्यास आणि व्यवसायाला चालना देण्यास लाभ झाला. भेट देणाऱ्यांमध्ये आघाडीच्या हॉटेल, उपहारगृहे, खानपान उद्योग/संस्था, आयातक, खरेदीदार/वितरक होते, ज्यांनी अन्न, आदरातिथ्य उद्योग आणि उपकरण यातील सर्वोत्तम उत्पादने विकत घेण्यासाठी इथे भेट दिली.
आहार 2022 इथल्या GI पॅव्हेलियनमध्ये उत्पादकांना केवळ त्यांच्या उत्पादनांचे प्रदर्शन करण्याचीच संधी दिली असे नाही, तर व्यावसायिकांशी जोडले गेले. इथे प्रदर्शित करण्यात आलेल्या उत्पादनांत महाराष्ट्रातील सांगलीच्या मनुका, सोलापूरचे डाळिंब, तामिळनाडूची इरोड मंजाल’ हळद, नवारा तांदूळ आणि केरळच्या पलक्कडचा मट्टा, आंध्रप्रदेशचा बंदर लड्डू आणि इतर अनेक उत्पादनांचा समावेश होता. भारताचा आदिवासी सहकारी विपणन विकास महासंघ देखील या प्रदर्शनात सहभागी झाला होता. या महासंघाने आदिवासी समुदायांची नागा मिरचा, चाक हाओ तांदूळ, आसाम चहा  अशा GI उत्पादनांचे प्रदर्शन केले.S.Kane/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 68
अन्न प्रक्रिया उदयोग मंत्रालय
आत्मनिर्भर भारत अभियानांतर्गत अन्न प्रक्रिया मंत्रालयाच्या ‘प्रधानमंत्री सूक्ष्म खाद्य उद्योग औपचारीकरण योजनेला' दोन वर्षे पूर्ण
महाराष्ट्रातील “भीमथडी” सह दोन राज्यस्तरीय ब्रँडचा यशस्वी प्रारंभ
नवी दिल्ली, 1 जुलै 2022
केंद्रीय अन्न प्रक्रिया मंत्रालयाने 29 जून 2020 रोजी आत्मनिर्भर भारत अभियानांतर्गत प्रधानमंत्री सूक्ष्म अन्न प्रक्रिया उद्योगांचे औपचारीकरण ही योजना सुरू केली होती. या योजनेला दोन वर्षे पूर्ण झाली आहेत आणि असंघटित सूक्ष्म उद्योगांना सक्षम करण्याच्या उद्देशाने सुरू करण्यात आलेली ही योजना अन्न प्रक्रिया क्षेत्राला औपचारिक करण्याचे लक्ष्य साध्य करत आहे आणि अर्थव्यवस्थेला अतिशय मोठ्या प्रमाणावर पाठबळ देत आहे आणि या योजनेची चांगली फळे मिळू लागली आहेत. सध्या 35 राज्ये आणि केंद्रशासित प्रदेशांमध्ये ही योजना राबवली जात आहे. या योजनेंतर्गत पत संलग्न अनुदानासाठी अर्ज करणाऱ्या अर्जदारांचे अर्ज  या ऑनलाईन पोर्टलच्या माध्यमातून भरले जातात.
सर्व राज्ये आणि केंद्रशासित प्रदेशातील एक जिल्हा एक उत्पादनचे तपशील उपलब्ध करण्यासाठी भारताची डिजिटल जीआयएस एक जिल्हा एक उत्पादन  नकाशा तयार करण्यात आला आहे.
या योजनेंतर्गत लाभार्थ्यांना संपूर्ण मूल्य साखळीत पूर्ण मदत करण्यासाठी आणि पाठबळ पुरवण्यासाठी त्यांच्या उत्पादनांचे विपणन आणि ब्रँडिंग करण्यासाठी नाफेड आणि ट्रायफेडसोबत सामंजस्य करार करण्यात आले आहेत. त्यानुसार नाफेडच्या सहकार्याने 10 ओडीओपी ब्रँड्स सुरू करण्यात आले आहेत. या योजनेमुळे राज्यस्तरीय ब्रँडना देखील पाठबळ मिळत आहे. आतापर्यंत दोन राज्य स्तरीय ब्रँडचा यशस्वी प्रारंभ करण्यात आला आहे. त्यामध्ये पंजाबच्या “आसना” आणि महाराष्ट्राच्या “भीमथडी” या ब्रँडचा समावेश आहे तर इतर अनेक येऊ घातले आहेत.S.Kane/S.Patil/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 319
संरक्षण मंत्रालय
दक्षिण कमांडच्या सुभेदार नीरज चोप्रा यांनी टोकियो ऑलिम्पिक स्पर्धेत रचला इतिहास
भारतीय लष्कराच्या दक्षिण कमांडचे सुभेदार नीरज चोप्रा यांनी आज ऑलिम्पिक स्पर्धेत 87.58 मीटर भालाफेक करत, ट्रॅक अँड फिल्ड सुवर्णपदक जिंकत नवा इतिहास रचला आहे.नीरज चोप्रा यांनी आपले प्रशिक्षण पुण्याच्या आर्मी स्पोर्टस इन्स्टिट्यूट मध्ये केले आहे. सुभेदार नीरज मूळचे हरियाणाच्या पानिपत जिल्ह्यातल्या खांदरा गावातल्या शेतकरी कुटुंबातले आहे. 26 ऑगस्ट 2016 साली, नायब सुभेदार पदावर भारतीय लष्करात ज्युनिअर कमिशन्ड ऑफिसर म्हणून ते रुजू झाले . नीरजला 2018 साली अर्जुन पुरस्कार आणि 2021 साली त्यांच्या नेत्रदीपक कामगिरीसाठी विशिष्ट सेवा पदकाने गौरवण्यात आले आहे. त्यांच्या या ऐतिहासिक कामगिरीबद्दल, तसेच भारतीय लष्कर आणि संपूर्ण देशाचा गौरव वाढवल्याबद्दल, दक्षिण कमांडचे प्रमुख, लेफ्टनंट जनरल जे.एस. नैन यांनी अभिनंदन केले आहे.
युवा व्यवहार आणि क्रीडा मंत्रालय
केंद्रीय क्रीडा मंत्र्यांच्या उपस्थितीत क्रीडा मंत्रालयाकडून विजेत्यांना राष्ट्रीय क्रीडा पुरस्कार 2020 प्रत्यक्षरित्या प्रदान
क्रीडा मंत्रालयाने आज दिल्ली येथील अशोका हॉटेलमध्ये आयोजित एका कार्यक्रमात गेल्या वर्षीच्या राष्ट्रीय क्रीडा पुरस्काराच्या सर्व विजेत्यांना पुरस्कार प्रदान केले. राष्ट्रीय क्रीडा पुरस्कार 2020 च्या सर्व विजेत्यांना या पूर्वीच रोख पारितोषिके मिळाली होती मात्र कोविड-19 महामारीमुळे क्रीडा पुरस्कार सोहळा आभासी माध्यमातून आयोजित करण्यात आला होता त्यामुळे मागील वर्षीच्या कार्यक्रमादरम्यान त्यांना चषक आणि प्रशस्तीपत्र प्रत्यक्षरीत्या प्रदान करण्यात आली नव्हती..या कार्यक्रमाला केंद्रीय युवा व्यवहार आणि क्रीडा मंत्री श्री अनुराग ठाकूर यांच्यासह क्रीडा सचिव श्रीमती सुजाता चतुर्वेदी, युवा व्यवहार सचिव श्रीमती उषा शर्मा आणि मंत्रालयाचे अन्य वरिष्ठ अधिकारी आणि भारतीय क्रीडा प्राधिकरणाचे अधिकारी उपस्थित होते.
29 ऑगस्ट 2020 रोजी, क्रीडा मंत्रालयाने 5 राजीव गांधी खेलरत्न आणि 27 अर्जुन पुरस्कारांसह एकूण 74 राष्ट्रीय क्रीडा पुरस्कारांचे वितरण केले.
सोमवारी आयोजित समारंभात राणी रामपाल, विनेश फोगट आणि मरियप्पन थंगवेलू हे प्रतिष्ठेचा खेलरत्न पुरस्कार प्राप्त खेळाडू आणि लव्हलिना बोर्गोहेन, इशांत शर्मा, अतनु दास, सात्विक साईराज रंकीं रेड्डी, चिराग चंद्रशेखर शेट्टी,या अर्जुन पुरस्कारप्राप्त खेळाडूंसह अनेक पुरस्कार विजेते उपस्थित होते.
पुरस्कार विजेत्यांना संबोधित करताना श्री अनुराग ठाकूर म्हणाले, "सर्व पुरस्कार विजेत्यांचे अभिनंदन आणि त्यांना भविष्यातील वाटचालीसाठी खूप खूप शुभेच्छा.पुरस्कार विजेत्यांचा प्रवास इथेच संपलेला नाही, त्यांना अजून खूप काही साध्य करायचे आहे.आपण प्रतिभावान खेळाडूंचा शोध सुरू ठेवला पाहिजे, त्यांना तयार केले पाहिजे आणि आंतरराष्ट्रीय स्तरावर पदके जिंकण्यासाठी सक्षम केले पाहिजे. त्यामुळे, मी सर्व खेळाडूंना विनंती करतो की, भविष्यात भारतासाठी पदके जिंकू शकतील अशा किमान पाच खेळाडूंना तयार करण्याचा आणि त्यांना प्रशिक्षित करण्याचा देण्याचा वसा घ्यावा.''
संरक्षण मंत्रालय
भारत-मंगोलिया संयुक्त लष्करी कवायतींना "नोमॅडिक एलिफंट-23” ला मंगोलियाच्या उलानबाटार येथे होणार सुरूवात
43 जवानांचा समावेश असलेली भारतीय लष्कराची तुकडी आज मंगोलियाला रवाना झाली. हे दल द्विपक्षीय संयुक्त लष्करी कवायतींच्या “ नोमॅडिक एलिफंट-23” च्या 15 व्या सत्रात सहभागी होणार आहे. या कवायती 17 ते 31 जुलै 2023 या कालावधीत मंगोलियातील उलानबाटार येथे आयोजित केल्या जाणार आहेत. नोमॅडिक एलिफंट  हा एक वार्षिक प्रशिक्षण कार्यक्रम आहे जो मंगोलिया आणि भारतात आलटून पालटून आयोजित केला जातो, या कवायतींचे यापूर्वीचे सत्र ऑक्टोबर 2019 मध्ये बाक्लोह येथील स्पेशल फोर्सेस ट्रेनिंग स्कूल येथे आयोजित करण्यात आले होते.
मंगोलियन सशस्त्र सेना युनिट 084 चे सैनिक आणि जम्मू आणि काश्मीर लाइट इन्फंट्री रेजिमेंटचे भारतीय सैन्याचे सैनिक या सरावात सहभागी होणार आहेत. भारतीय लष्कराची तुकडी 16 जुलै 23 रोजी भारतीय हवाई दलाच्या C-17 विमानाने उलानबाटर येथे पोहोचली. सकारात्मक लष्करी संबंध निर्माण करणे, सर्वोत्कृष्ट पद्धतींची देवाणघेवाण करणे, आंतर-कार्यक्षमता, सौहार्द, सलोखा आणि दोन्ही सैन्यांमधील मैत्री विकसित करणे हा या सरावाचा उद्देश आहे. सरावाची प्राथमिक संकल्पना संयुक्त राष्ट्रांच्या आदेशानुसार पर्वतीय भूभागात दहशतवादविरोधी कारवाया यावर लक्ष केंद्रित करेल.
या कवायतींमध्ये प्लाटून स्तरीय फील्ड ट्रेनिंग एक्सरसाइज  समाविष्ट आहे. तसेच भारतीय आणि मंगोलियन सैन्य त्यांचे कौशल्य आणि क्षमता वाढविण्यासाठी त्यांना आखून दिलेल्या विविध प्रशिक्षण उपक्रमांमध्ये सहभागी होती . अशा उपक्रमांमध्ये धैर्य वाढवणे, रिफ्लेक्स फायरिंग, रूम इंटरव्हेंशन, लहान तुकडी रणनीती आणि रॉक क्राफ्ट प्रशिक्षण यांचा समावेश असतो. दोन्ही देशांचे सैनिक परस्पर युद्ध कौशल्याचे अनुभव प्राप्त करतील.
भारत आणि मंगोलिया या देशांमध्ये प्रादेशिक सुरक्षा आणि सहकार्यासाठी सामायिक वचनबद्धता आहे. नोमॅडिक एलिफंट-23  हा सराव भारतीय लष्कर आणि मंगोलियन लष्कर यांच्यातील संरक्षण सहकार्यातील आणखी एक महत्त्वाचा टप्पा ठरेल ज्यामुळे दोन्ही राष्ट्रांमधील द्विपक्षीय संबंध आणखी दृढ होऊ शकतील.